钦定古今图书集成/明伦汇编/氏族典/第602卷 > 《凌迪知万姓统谱》 > 长孙冀归
## 钦定古今图书集成/明伦汇编/氏族典/第602卷 > 《凌迪知万姓统谱》 > 长孙冀归

按《魏书长孙道生传》：“观子冀归，六岁袭爵，降为公。高
祖以其幼承家业，赐名稚，字承业。稚聪敏有才艺，虚
心爱士，为前将军，鲜于修礼反，以稚为大都督北讨，
大败，稚与琛并除名。寻蜀反复假稚镇西将军，讨蜀
都督，频战有功，除平东将军，复本爵。后除尚书右仆
射。未几，雍州刺史萧宝夤据州反，复以稚为行台讨”
之，克宝夤。雍州平，除雍州刺史。庄帝初，封上党王，寻
改冯翊王。后降为郡公，迁司徒公，加侍中，兼尚书令、
大行台，仍镇长安。出帝初，转太傅、录尚书事，以定策
功，更封开国子。稚表请回授其姨兄廷尉卿元洪超
次子恽。初，稚生而母亡，为洪超母所抚养，是以求让，
许之。出帝入关，稚随赴长安。稚妻张氏生二子，子彦、
子裕。后与罗氏私通，遂杀其夫，弃张纳罗。生三子，绍
远、士亮、季亮，兄弟皆廉武。